《醉乡十二首 其十》
宋代·郑思肖

大哉春宇，温厚凝聚。靡有冱寒，暖于吹煦。厥俗孔洽，恬无憎妒。

高阳之徒，历年熟路。惟楚屈平，欲来莫赴。我至是邦，妙莫能喻。

至和滋形，神与天遇。载朗笑咏，金玉韶頀。至清之气，嘘呵风露。

喜若悟道，默契玄趣。陋彼市朝，喧隘弗寤。愿我遐年，克寿厥寓。

作者简介：郑思肖（1241～1318）宋末诗人、画家，连江（今属福建）人。原名不详，宋亡后改名思肖，因肖是宋朝国姓赵的组成部分。字忆翁，表示不忘故国；号所南，日常坐卧，要向南背北。亦自称菊山后人、景定诗人、三外野人、三外老夫等。曾以太学上舍生应博学鸿词试。元军南侵时，曾向朝廷献抵御之策，未被采纳。后客居吴下，寄食报国寺。郑思肖擅长作墨兰，花叶萧疏而不画根土，意寓宋土地已被掠夺。有诗集《心史》、《郑所南先生文集》、《所南翁一百二十图诗集》等。